Maano ga a site...
Mme Margret Edwin wa dingwaga tse di masome matlhano le boferabongwe, ke mongwe wa ba ba sa nnang fela ka matsogo go letela puso go ba ogola mo isong. O dira ka bojotlhe go bona gore ba lelwapa la gagwe ga ba lale ba sa bona sepe se se yang maleng. Mo potsolotsong bosheng, Mme Edwin o tlhalositse fa a dirisa polaseteke go loga dilo tse di farologaneng di akaretsa mealo, dibeke, ditlhoro, ditlatlana le mekgabisa. A re e re ka e le motho yo o godileng a rata bophepa, o ne a tshela ka go sela dipolaseteke mo tikologong e a neng a nna mo go yone, a di kgobokanyetsa, mme yare moragonyana a bona fa di ka mo tswela mosola segolo jang ka botshelo bo ne bo le thata. O tsweletse a re o simolotse ka go ithuta go loga mealo e mennye a e rekisa ka ditlhwatlhwa tse di kwa tlase ka a ne a ise a tshware go loga sentle jalo a kgona go ithusa ka matsana ao. O tlhalosa fa a ne a tshwanelwa ke go boela gae kwa Butale ka botshelo jwa toropo bo ne bo le bokete mme a feta a tsweledisa tiro ya gagwe ya diatla ka ba gaabo ba ne ba mo amogela ka atla tsoo pedi. A re le ntswa a ne a bona thotloetso kwa gae, o ne a sokola go bona dipolaseteke fa e se fela a di latela kwa Francistown, selo se se neng se mo ketefalela. Mme Edwin a re mo nakong eno o tsweletse sentle ka a kgona go dira makgolo a matlhano a dipula mo bekeng ka mealo fela. O supile fa go tlhoka dipolaseteke go buseditse kgwebo ya gagwe kwa morago fela thata ka a sa tlhole a kgona go ijesa sentle jaaka pele, segolo jang ka le ditiro di le thata go bonwa mo magaeng. A re o bone go tshwanela go leka ntlha tsotlhe, ka jalo a simolola go batla masalela a matsela mo baroking mmogo le mo diaparong tse di kgologolo go roka mealo. O bolela fa  gone go sa tswe tema epe go na le fa a dirisa dipolaseteke ka batho ba ne ba setse ba rata tiro ya gagwe ya dipolaseteke. BOKHUTLO